乙丑除夜寓永興寄五二姪一首
作者：朱槔
朝代：宋

paragraphs: 殘臘避新正，疾馳不可鞚。
梅花相行色，更以風雨送。
傷哉綠林豪，支派出章貢。
荐食今幾年，金帛既充棟。
王旅走山澤，魄散失饑凍。
空聞米粟廉，不救干戈痛。
冥冥紙錢底，千室羅盎甕。
祀先不暇嘗，一夜驚入夢。
書生口擊賊，自愧脫嘲弄。
經營華陽馬，想像丹穴鳳。
融融聲教中，焉得餘此衆。
由基執弧矢，鼷鼠何足中。
浮烟起南舍，春事行倥傯。
桃寒强破蕊，鳥靜獨成哢。
詩情寫物色，心匠與折衷。
章草簡阿戎，溪頭試微諷。